ইতিহাসমালা বইটির ধ্বংসত্বপ্রাপ্তির কারণেই বাঙালির সাহিত্য মানসের কাছে এ-বইটির অস্তিত্ব ছিল অজ্ঞাত। দ্যতিয়েন সাহেবকেও নিরলস পরিশ্রমের মধ্য দিয়ে উদ্ধার করতে হয়েছে এই সংকলন। অনুসন্ধানের ইতিহাস তাঁর রচনা থেকেই উদ্ধৃত করা গেল : ‘আসল কথা এই যে, কেরি সাহেবের রচনার এক নমুনা খুঁজতে গিয়ে ইতিহাসমালার সাংঘাতিকভাবে বল্মীকাক্রান্ত এক কপি চোখে পড়ল। পাঠ করতে শুরু করলাম। বেশ বেগ পেতে হয়েছে : একে তো অনেক দিনের বই, তাতে আবার ছাঁকনির মতো ফুটো-ভরা’৩ বঙ্গীয় সাহিত্য পরিষদে পাওয়া (মাত্র দুটি লাইব্রেরিতে এই বইয়ের কপি সংরক্ষিত ছিল – বঙ্গীয় সাহিত্য পরিষদ ও ন্যাশনাল লাইব্রেরি।) উইপোকা দংশনে জীর্ণ ইতিহাসমালার সম্পাদনা কাজে তিনি যে উৎকর্ষের ছাপ রেখেছেন তা একজন যথার্থ সম্পাদকের কাজের নিদর্শন। আবেগহীন যুক্তিপরম্পরায় গ্রন্থের বিবরণ, ভাষা ও ব্যাকরণ নিয়ে তিনি যে আলোচনা করেছেন, তা বহুস্তরীয়। একজন সাহেবের সংকলিত রচনা, সর্বোপরি বাংলা গদ্যের সৃষ্টিপর্বকালীন ভাষার দুরূহতা, ব্যাকরণের জটিলতায় গ্রন্থশরীর সহজবোধ্য, স্বচ্ছন্দ নয়। ব্যাকরণের আলোচনায় আলাদাভাবে বিশেষ্য, বিশেষণ, সর্বনাম, অব্যয়, ক্রিয়াপদের ব্যবহার, বাক্যবিন্যাস নিয়ে তাঁর পা–ত্যলব্ধ আলোচনা গ্রন্থ সম্পাদনাকে করেছে উৎকৃষ্ট। এমনকি গল্পের কুশীলব, গল্পের উৎস বিষয়ের উপস্থাপন সম্পূর্ণ করেছে তাঁর আলোচনার বৃত্তকে। তাঁর নিখুঁত দৃষ্টিপথ এড়িয়ে যায়নি গ্রন্থের মুদ্রণপ্রমাদও।